ΤΕΛΕΥΤΑΙΑ ΕΝΗΜΕΡΩΣΗ: 15:35

Της Αλεξάνδρας Τόμπρα

Διαστάσεις λαμβάνει η πτώση στο Χρηματιστήριο Αθηνών αυτήν την ώρα, με την αγορά να κάνει τελικά την πτωτική διαφυγή από τα επίπεδα των 770 μονάδων, αποτυπώνοντας την έλλειψη εμπιστοσύνης που παρατηρείται το τελευταίο δίμηνο.

Ειδικότερα, ο Γενικός Δείκτης καταγράφει απώλειες 2,42% στις 749,35 μονάδες, ενώ ο τζίρος είναι στα 32,1 εκατ. ευρώ και ο όγκος στα 27,5 εκατ. τεμάχια. Πτώση 2,58% καταγράφει και ο FTSE 25, στις 1.959,30 μονάδες, ενώ ο τραπεζικός δείκτης σημειώνει πτώση 2,83% στις 851,33 μονάδες.

Η έλλειψη εμπιστοσύνης φαίνεται ότι επανέρχεται στην εγχώρια κεφαλαιαγορά, η οποία παρακολουθεί αρκετές εισηγμένες να αντιμετωπίζουν εσωτερικά προβλήματα, είτε με τους μετόχους είτε με τις διοικήσεις. "Αυτό που δεν είδαμε στην καρδιά της κρίσης το βλέπουμε την ώρα που έχει αρχίσει να φαίνεται ένα αχνό φως στο τούνελ του ελληνικού επιχειρείν", σχολιάζει χρηματιστηριακός παράγοντας στο Capital.gr.

Τελικά η υπόθεση της Folli Follie, και πολύ περισσότερο οι χειρισμοί των εμπλεκόμενων σε αυτήν, τραυμάτισε πολύ περισσότερο την εγχώρια αγορά από αυτό που αρχικά εκτιμήθηκε. Μάλιστα, τις συνέπειες αυτού του "τραύματος εμπιστοσύνης" τις βλέπουμε σταδιακά, καθώς αν και η αγορά έχει αρκετούς καταλύτες να κινηθεί υψηλότερα, όχι μόνο είναι καθηλωμένη στην "10άδα του 700", αλλά ροκανίζεται κιόλας από την πτώση αρκετών τίτλων της.

Ενώ αρχικά το δίμηνο Μαΐου – Ιουλίου ήταν αυτό που φοβόταν η αγορά, πλέον η επιφυλακτικότητα δείχνει να επεκτείνεται... παρά την επέκταση της ωριμότητας των δανείων του EFSF προς την Ελλάδα, σχολιάζει ο ίδιος παράγοντας. Τα βαρίδια παραμένουν και εντείνονται, καθώς η έλλειψη εμπιστοσύνης στην αγορά είναι περισσότερο από εμφανής.

Άλλωστε, όπως σημειώνει σήμερα και το Brookings, οποιαδήποτε ελάφρυνση του χρέους είναι ευπρόσδεκτη (σ.σ. για τις αποφάσεις του Eurogroup) για μια τόσο υπερχρεωμένη χώρα, αλλά το κρίσιμο ερώτημα είναι εάν αυτή η ρύθμιση του χρέους είναι αρκετή για να βοηθήσει την Ελλάδα να επιστρέψει στις αγορές με διατηρήσιμο ρυθμό, εκφράζοντας επί της ουσίας τις ανησυχίες της ελληνικής αγοράς.

Πάντως, η αγορά σήμερα δέχεται σημαντικές πιέσεις και από τη μετοχή της Coca Cola, η οποία από σήμερα διαπραγματεύεται χωρίς το δικαίωμα στο μέρισμα ύψους 0,54 ευρώ ανά μετοχή, ενώ και οι μετοχές του ΟΤΕ διαπραγματεύονται χωρίς το καθαρό μέρισμα ύψους 0,2999 ευρώ ανά μετοχή. Οι δύο τίτλοι υποχωρούν κατά 3,22% και 4,57% αντίστοιχα ασκώντας σοβαρές πιέσεις στην αγορά.

Στο ταμπλό τώρα, εκτός του ΟΤΕ και της ΕΕΕ, ο Φουρλής υποχωρεί κατά 5,90%, ενώ άνω του 3% είναι η πτώση σε Eurobank, Alpha Bank, ΔΕΗ και Motor Oil. Άνω του -2% η πτώση σε Βιοχαλκο, Aegean, ΑΔΜΗΕ, ΕΧΑΕ και Πειραιώς, ενώ άνω του 1% είναι οι απώλειες σε ΟΠΑΠ, Τέρνα Ενεργειακή, Εθνική, Λάμδα, ΓΕΚ Τέρνα, Μυτιληναίο και Ελληνικά Πετρέλαια.

Ήπια πτωτικά κινούνται οι Grivalia, Σαράντης και Jumbo, ενώ στον αντίποδα, ήπια ανοδικά κινούνται οι Τιτάν και ΕΥΔΑΠ.